Na temelju čl. 86. Zakona o prostornom uređenju *(„Narodne novine“, br. 153/13, 65/17, 114/18, 39/19 i 98/19*) i članaka 15. i 31. Statuta Općine Povljana *(„Službeni glasnik Zadarske županije“, br. 13/21)*, a po prethodno ishođenom mišljenju Upravnog odjela za prostorno uređenje, zaštitu okoliša i komunalne poslove Zadarske županije, KLASA: 351-07/23-01/87, URBROJ: 2198-07-03/1-23-2 od 19. svibnja 2023. godine, Općinsko vijeće Općine Povljana na svojoj 15. sjednici održanoj dana 28. lipnja 2023. godine donosi:

**ODLUKU O IZMJENI I DOPUNI ODLUKE O IZRADI**

**VI. Izmjena i dopuna**

**Prostornog plana uređenja Općine Povljana**

**Članak 1.**

Donosi se Odluka o izmjeni i dopuni Odluke o izradi VI. Izmjena i dopuna Prostornog plana uređenja Općine Povljana *("Službeni glasnik Zadarske županije" br. 29/19),* u daljnjem tekstu: Odluka o izmjeni.

**Članak 2.**

Ovom Odlukom o izmjeni mijenja se članak 4. Odluke o izradi VI. Izmjena i dopuna Općine Povljana na način da sada glasi:

"Članak 4.

Osnovni razlozi za izradu izmjena i dopuna Plana su slijedeći:

* usklađenje sa Prostornim planom Zadarske županije *("Službeni glasnik Zadarske županije br. 2/01., 06/04., 02/05., 17/06., 25/09., 03/10., 15/14., 14/15 i 05/23)* te zakonima i posebnim propisima,
* usklađenje izgrađenog i neizgrađenog dijela građevinskog područja sa stvarnim stanjem te redefiniranje uređenog i neuređenog dijela građevinskog područja kao i redefiniranje obaveze izrade planova užeg područja,
* redefiniranje granica građevinskih područja naselja sukladno stavovima nositelja izrade te podnesenim zahtjevima pravnih i fizičkih osoba, sukladno odredbama Prostornog plana županije i zakonskim odredbama,
* preispitivanje i redefiniranje zona izdvojenih namjena unutar građevinskih naselja te preispitivanje i redefiniranje zona izdvojenih građevinskih područja izvan naselja za izdvojene namjene, sukladno odredbama Prostornog plana županije, zakona i propisa,
* redefiniranje javnih površina,
* preispitivanje i redefiniranje uvjeta i načina gradnje za sve vrste građevina i površina unutar građevinskih područja naselja i izdvojenih građevinskih područja izvan naselja za izdvojene namjene, u svrhu očuvanja kvalitete izgrađenog prostora te omogućavanja kvalitetne i nedvojbene provedbe Plana,
* redefiniranje i ažuriranje uvjeta utvrđivanja koridora ili trasa i površina prometnih i drugih infrastrukturnih sustava, u tekstualnom i grafičkom dijelu plana,
* uklanjanje uočenih grešaka i nelogičnosti te ažuriranje naziva i navoda."

**Članak 3.**

Ovom Odlukom o izmjeni mijenja se članak 6. Odluke o izradi VI. Izmjena i dopuna Općine Povljana na način da sada glasi:

"Članak 6.

Prostorni plan uređenja Općine Povljana ("Službeni glasnik Zadarske županije" br. 10/03, 11/03, 14/05, 16/07, 01/09, 12/11, 5/15 i 17/16), utvrdio je uvjete za uređenje područja, odredio svrhovito korištenje i namjenu građevinskog područja i drugog zemljišta, zaštitu okoliša te zaštitu spomenika kulture i osobito vrijednih dijelova prirode na području Općine Povljana.

Stupanjem na snagu posljednjih izmjena i dopuna Prostornog plana Zadarske županije ("Službeni glasnik Zadarske županije br. 05/23) potrebno je svobuhvatno usklađenje Prostornog plana uređenja Općine Povljana sa trenutno važećim Prostornim planom županije kao planom šireg područja i višeg reda.

Provedbom važećeg Prostornog plana uređenja Općine Povljana ("Službeni glasnik Zadarske županije" br. 10/03, 11/03, 14/05, 16/07, 01/09, 12/11, 5/15 i 17/16) ukazala se potreba djelomičnog redefiniranja granica građevinskih područja naselja, u skladu s razvojnim opredjeljenjima Općine Povljana i podnesenim zahtjevima pravnih i fizičkih osoba.

Nadalje, važećim planom određeni su samo izgrađeni i neizgrađeni dijelovi unutar građevinskih područja naselja i površina izvan naselja za izdvojene namjene, te je sukladno odredbama Zakona o prostornom uređenju *(,,Narodne novine" br: 153/13. 65/17, 114/181 39/19 i 98/19)* unutar neizgrađenih dijelova potrebno odrediti uređene i neuređene dijelove građevinskih područja te posljedično redefinirati i potrebu izrade planova užeg područja.

Slijedom uočenih problema u provedbi ukazala se potreba izmjene Prostornog plana uređenja Općine Povljana prvenstveno u kontekstu usklađenja sa važećim zakonima i propisima te smjernicama za unapređenje stanja u prostoru. Također, uočena je potreba preispitivanja i izmjene pojedinih odredbi Plana za koje se u proteklom periodu pokazalo da donose najviše problema u provedbi. Naime, zbog nejasnih i nedvojbenih definicija pojedinih pojmova, dolazi do čestih zloupotreba, što se negativno odražava na kvalitetu izgrađenog prostora.

Također, slijedom provedbe i izrađene dokumentacije uočena je potreba ažuriranja Plana vezano na pojedine infrastrukturne sustave, ispravljanja uočenih nelogičnosti i grešaka te ažuriranja naziva i navoda."

**Članak 4.**

Ova Odluka o izmjeni dostavlja se javnopravnim tijelima i osobama određenim posebnim propisima, navedenim u članku 10. Odluke o izradi VI. Izmjena i dopuna Prostornog plana uređenja Općine Povljana (*"Službeni glasnik Zadarske županije" br. 29/19*).

Javnopravna tijela trebaju se očitovati u roku i pod uvjetima navedenim u članku 11. Odluke o izradi VI. Izmjena i dopuna Prostornog plana uređenja Općine Povljana (*"Službeni glasnik Zadarske županije" br. 29/19*).

**Članak 5.**

Ovom Odlukom o izmjeni mijenja se članak 13. Odluke o izradi VI. Izmjena i dopuna Općine Povljana na način da sada glasi:

"Članak 13.

Za izradu Izmjena i dopuna Plana utvrđuju se slijedeći rokovi:

- izrada preliminarne koncepcije: 60 dana od dostave sve potrebne dokumentacije i zahtjeva za izradu plana stručnom izrađivaču,

- izrada nacrta prijedloga Izmjena i dopuna Plana: 60 dana od dana stupanja na snagu ove Odluke o izmjeni,

- izrada prijedloga Izmjena i dopuna Plana za potrebe javne rasprave: 5 dana od utvrđivanja istog od strane općinskog načelnika,

- izrada Izvješća o javnoj raspravi: 15 dana od završetka javne rasprave,

- izrada nacrta konačnog prijedloga Izmjena i dopuna Plana: 5 dana od prihvaćanja Izvješća o javnoj raspravi,

- izrada konačnog prijedloga Izmjena i dopuna Plana: 5 dana od utvrđivanja istog od strane općinskog načelnika,

- dostavljanje završnih elaborata Izmjena i dopuna Plana: 15 dana od donošenja plana na Općinskom vijeću Općine Povljana,

- izrada pročišćenog tekstualnog i grafičkog dijela Prostornog plana uređenja Općine Povljana: 30 dana od donošenja na Općinskom vijeću Općine Povljana.

Ukoliko iz objektivnih razloga dođe do produženja ili smanjenja trajanja pojedinog roka, ostali rokovi se pomiču uz obrazloženje."

**Članak 6.**

Ova Odluka stupa na snagu osmoga dana od dana objave u „*Službenom glasniku Zadarske županije*“.

KLASA:350-02/23-01/2

URBROJ:2198-25-01-1-23-1

Povljana, 28. lipnja 2023. godine

**OPĆINSKO VIJEĆE OPĆINA POVLJANA**

Predsjednik Općinskog vijeća

Nikola Škoda